Drapet på Jakob von Metzler

Drapet på Jakob von Metzler var en drapssak i Tyskland i 2002 der den elleve år gamle bankiersønnen Jakob von Metzler (født 17. april 1991, død 27. september 2002 i Frankfurt am Main) ble drept av jusstudenten Magnus Gäfgen (født 11. april 1975 i Frankfurt am Main).

Saken fikk stor medieoppmerksomhet i Tyskland og utenlands. Gäfgen ble arrestert etter kort tid og året etter dømt til livsvarig fengsel for kidnapping og overlagt drap under særdeles skjerpende omstendigheter. Han har siden 2003 sonet sin dom i Schwalmstadt fengsel (Justizvollzugsanstalt Schwalmstadt). Under etterforskningen hadde politiet truet Gäfgen med tortur, noe som bidro til oppmerksomheten om saken.

Gäfgen tok juridisk eksamen i fengselet og har i årene etter dommen ført flere rettssaker mot tyske myndigheter med påstander om at han led overlast i politiets varetekt og ikke fikk ivaretatt rettighetene sine, herunder en sak han anla mot Tyskland ved Den europeiske menneskerettighetsdomstolen som har vært mye diskutert i faglige debatter knyttet til tortur og nødrett.Gäfgen v. Germany: threat of torture to save a life? Han utga en bok om sin egen sak i 2005 og saken hans har også blitt filmatisert flere ganger. Det er også laget flere dokumentarer om saken, bl.a. i serien Die großen Kriminalfälle, og en episode i TV-serien Tatort bygde på saken. I 2015 ble det kjent at Magnus Gäfgen hadde endret navn til Thomas David Lukas Olsen, inspirert av filmene om Olsenbanden.Kindsmörder Magnus Gäfgen benennt sich um (Focus)

 Magnus Gäfgen 
Magnus Gäfgen vokste opp i Frankfurt, der faren var bygningsingeniør og moren lærer. Som ungdom var han aktiv i en katolsk menighet. Han avla Abitur i 1995. Som militærnekter avtjente han siviltjeneste i alderspleien. I 1996 begynte han å studere jus ved universitetet i Frankfurt. Som student begynte Gäfgen å omgås en god del yngre venner fra Frankfurts overklassemiljø, og gav seg ut for å være en rik advokat. Han gav den 15–16 år gamle kjæresten dyre gaver. Dette finansierte han ved å bruke opp arven sin. Da pengene var slutt så han seg om etter nye måter å finansiere forbruket på, og bestemte seg for å kidnappe sønnen i en rik familie for å presse foreldrene for penger.Robert Blecker: The Death of Punishment: Searching for Justice among the Worst of the Worst, s. 239 (St. Martin's Press, 2013)

Drapet på Jakob von Metzler

Gjennom kjæresten hadde han møtt den 11 år gamle bankiersønnen Jakob von Metzler noen få ganger, og den 27. september 2002 lokket han ham med hjem mens Metzler var på vei hjem fra skole i bydelen Frankfurt-Sachsenhausen. I leiligheten myrdet han Metzler. Senere gjemte han liket i nærheten av den østhessiske byen Birstein. Samtidig skrev han et brev til foreldrene og krevde en million euro.

Arrestasjon og torturtrussel
Etter overleveringen av løsepengene ble han overvåket av politiet. Da han etter noen timer ennå ikke hadde oppsøkt offeret, men begitt seg til et reisebyrå for å bestille en ferie, ble han arrestert. Etter at Gäfgen under forhøret fortsatte utpressingen og nektet å oppgi hvor offeret befant seg, samtidig som han angav uskyldige bekjente som medskyldige, bestemte Frankfurts visepolitipresident Wolfgang Daschner at Gäfgen skulle trues med tortur for å tvinge ham til å gi livreddende opplysninger om offerets oppholdssted. Politiet visste da ikke at Metzler allerede var død. Polititjenestemannen som var ansvarlig for avhøret fortalte Gäfgen at torturen ville bli utført av en lege på en måte som påførte store smerter, men som ikke etterlot spor. Gäfgen fortalte da hvor han hadde gjemt liket. Bruken av torturtrusselen førte likevel til en bred offentlig debatt i Tyskland om bruken av torturKidnapping Has Germans Debating Police Torture (The New York Times) og fikk også et rettslig etterspill i form av den såkalte Daschner-saken der Daschner og en annen polititjenestemann til slutt fikk en advarsel.Policeman guilty of terrorising kidnapper Tortursaken har også vært mye diskutert i faglige sammenhenger.Jan Philipp Reemtsma: Folter im Rechtsstaat? Hamburger Edition HIS, Hamburg 2005, ISBN 3-936096-55-4

Dom
Gäfgen ble i 2003 dømt for overlagt drap under særdeles skjerpende omstendigheter til livsvarig fengsel. At drapet skjedde under særdeles skjerpende omstendigheter (i tysk rett kalt besondere Schwere der Schuld) innebærer at han ikke kan løslates på prøve etter 15 år. Den gjennomsnittlige soningstiden for fanger med slike dommer er 20 år, men Gäfgen kan i prinsippet holdes i fengsel betydelig lenger. Hans anke ved Bundesgerichtshof og forfatningsklage ved Bundesverfassungsgericht ble avvist.

Gäfgen soner straffen i det nordhessiske fengselet Justizvollzugsanstalt Schwalmstadt.

Etterspill

I juni 2005 anla Gäfgen sak mot Tyskland ved Den europeiske menneskerettsdomstolen i Strasbourg. Gäfgen mener at hans forsvarsstrategi ble forhindret og at tyske myndigheter nektet ham menneskerettighetene hans.Menneskerettigheter i sort og hvitt (omtale av Gäfgen-saken i Den europeiske menneskerettsdomstolen)Gäfgen v. Germany

Han avla den første juridiske statseksamen i fengsel, som første person noensinne. I 2005 offentliggjorde han boken Allein mit Gott – Der Weg zurück, som han betegnet som «Versuch der Auseinandersetzung, des Verstehens und des Bewältigens» (forsøk på å forholde seg til det, å forstå og å bearbeide det).

I desember 2005 anla Gäfgen sak mot delstaten Hessen og krevde erstatning på grunn av trusselen om tortur, som han mener har gitt ham skader. Han fikk 3000 euro i erstatning, men ønsket 10 000 euro.Tysk barnemorder får erstatning etter torturtrusler under politiavhør (TV2)

I 2006 fikk Gäfgens planer om å etablere en såkalt Magnus Gäfgen-stiftelse bred medieomtale. Stiftelsen skulle hjelpe barn som ble ofre for kriminalitet. Domstolen i Koblenz avviste registreringen fordi den krenket «anstandsfølelsen og gode seder».Gäfgen-Stiftung: „Gegen die guten Sitten“. Frankfurter Allgemeine Zeitung

I september 2006 meldte Gäfgen insolvens. Dette er vanlig for langtidsdømte, siden de da kan bli skyldfrie etter noen år.

Gäfgen/Olsen har blitt kritisert for å gjennom en årrekke fremstille seg selv som offer.Der Mörder, der sich zum Opfer stilisiert (Die Welt)

I 2015 ble det kjent at han hadde endret navn til Olsen, inspirert av filmene om Olsenbanden.

I 2017 søkte han om prøveløslatelse.Täter will auf Bewährung entlassen werden (Der Spiegel) I 2018 bestemte myndighetene at Gäfgen fortsatt er farlig og prøveløslatelse ble avslått.Gutachten erstelltKindermörder Magnus Gäfgen weiter gefährlich (Focus) Statsadvokaten mente Olsen må sone ti år til i fengsel, dvs. samlet rundt 25 år. Olsen på sin side sendte en klage på de psykiatrisk sakkyndige og anklaget dem for å være forutinntatt overfor ham.Kindermörder stellt Befangenheitsantrag gegen psychiatrischen Gutachter

Filmatiseringer
Saken har blitt filmatisert flere ganger. Allerede i 2005 var en episode i TV-serien Tatort løst basert på saken. ARD sendte i 2006 filmen Eine Frage des Gewissens basert på Gäfgen-saken mens ZDF samme år sendte en filmatisering i serien Kommissarin Lucas. Gäfgen førte rettssak også mot den ene TV-filmen. Det er også laget flere dokumentarer, bl.a. dokumentaren Der Mordfall Jakob von Metzler: Ein Verbrechen und seine Folgen som ble sendt av ZDF i 2007Der Mordfall Jakob von Metzler: Ein Verbrechen und seine Folgen og en episode i serien Die großen Kriminalfälle som ble sendt av ARD i 2008. I 2012 kom også den halvdokumentariske spillefilmen Der Fall Jakob von Metzler med Thomas Allmayer i rollen som Gäfgen.Spielfilm über den Fall Metzler (Der Spiegel)

 Litteratur 
 Patrick Gau: Die rechtswidrige Beweiserhebung nach § 136 a StPO als Verfahrenshindernis. Berlin: Tenea, 2006. ISBN 3-86504-175-2
 Adrienne Lochte: Sie werden dich nicht finden. Der Fall Jakob von Metzler. Droemer/Knaur 2004, ISBN 3-426-27345-4
 Magnus Gäfgen: Allein mit Gott – Der Weg zurück. Bendorf: Atlantic-Millenium-Press, 2005. ISBN 3-00-017114-2

 Referanser 

 Eksterne lenker 
 Presseerklärung des Bundesverfassungsgerichts zur ablehnenden Entscheidung über die Verfassungsbeschwerde

Kategori:Tyske kriminalsaker
Kategori:Hendelser i 2002